**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.05.2025, ora 08:00 – 03.05.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.05.2025, ora 07:00**

**RÂURI**

**Debitele au fost, în general, staționare**, exceptând râurile din bazinele hidrografice: Crişul Negru, Crişul Alb, Cerna, cursul superior al Prutului, cursul superior și mijlociu al Bistriței și cursul inferior al Mureșului, unde au fost în scădere.

Pe cursul inferior al Prutului, debitele au fost în creştere prin propagare.

Debitele se situează, în general, la valori sub mediile multianuale lunare, cu coeficienți moduli cuprinși între 10-30%, mai mari (30-50%) pe râurile din bazinele hidrografice: Vișeu, Neajlov, Bistrița, Suceava, Moldova, bazinele superioare ale râurilor Tur, Someșul Mare, Jiu, Olt, Ialomița, Trotuș, cursurile râurilor Siret și Prut și râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând cursul Bistriței, cursul superior al Prutului și cursurile inferioare ale Crişul Negru, Crişul Alb și Mureșului, unde vor fi în scădere.

Pe cursul inferior al Prutului, debitele vor fi în creştere prin propagare.

Sunt posibile creșteri de niveluri si debite pe unele râuri mici din zonele de deal și de munte, din nordul țării, datorită precipitațiilor sub formă de aversă, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 02-03.05.2025 a fost staționar, având valoarea de 5100 m3/s**, sub media lunii mai (7250 m3/s).

În aval de Porţile de Fier, debitele au fost în scădere pe sectorul Gruia – Zimnicea, în creștere pe sectorul Giurgiu – Vadu Oii și relativ staționare pe sectorul Brăila – Tulcea.

**Debitul la intrarea în țară (secțiunea Baziaș) va fi în scădere (4900 m3/s).**

În aval de Porțile de Fier debitele vor fi în scădere pe sectorul Gruia – Giurgiu, în creștere pe sectorul Oltenița – Isaccea și staționare la Tulcea.

**2.** **Situaţia meteorologică în intervalul 02.05.2025, ora 09:00 –03.05.2025, ora 06:00**

**ÎN ŢARĂ**

Vremea s-a menținut frumoasă și mai caldă decât în mod obișnuit pentru această perioadă în majoritatea zonelor. Cerul a fost variabil, cu înnorări după-amiaza în zona montană și submontană, unde izolat au fost averse slabe. Vântul a suflat slab și moderat, cu unele intensificări la altitudini mari la munte, în Dobrogea și în estul Munteniei, cu viteze de 45...55 km/h. Temperaturile maxime s-au încadrat între 15 grade la Sulina și 28 de grade la Jimbolia, iar la ora 6 se înregistrau valori termice cuprinse între -1 grad la Miercurea Ciuc și 17 grade la Șiria și Dumbrăvița de Codru. Noaptea a fost ceață pe arii restrânse în depresiuni.

*Observație: de ieri dimineață de la ora 6 a fost în vigoare 1 atenționare cod galben pentru fenomene meteorologice periculoase imediate, emisă de SRPV Constanța.*

**LA BUCUREŞTI**

Vremea s-a menținut frumoasă și caldă. Cerul a fost variabil, iar vântul a suflat slab și moderat. Temperatura maximă a fost de 23 de grade la Afumați și Băneasa și 24 de grade la Filaret, iar la ora 6.00 se înregistrau 6 grade la Băneasa, 7 grade la Afumați și 10 grade la Filaret.

**3. Prognoza meteorologică în intervalul 03.05.2025, ora 09:00 –04.05.2025, ora 09:00**

**ÎN ŢARĂ**

Vremea va fi deosebit de caldă pentru această perioadă în majoritatea zonelor. Cerul va fi variabil, însă mai ales după-amiaza și seara vor fi înnorări temporar accentuate, averse și descărcări electrice local în zonele montane și submontane, în nordul țării și izolat în rest. Vor fi condiții de grindină. Vântul va sufla slab și moderat, cu unele intensificări la munte, în nord-vest și în sud-est, dar de scurtă durată și în timpul ploilor, când vor fi posibile vijelii. Temperaturile maxime se vor încadra între 16 și 30 de grade, iar cele minime între 4 grade în depresiunile Carpaților Orientali și 16 grade în Dealurile de Vest. Dimineața și noaptea pe arii restrânse va fi ceață.

**LA BUCUREŞTI**

Vremea va fi deosebit de caldă pentru această perioadă. Cerul va fi variabil, mai mult senin dimineața și noaptea, iar vântul va sufla slab și moderat. Temperatura maximă va fi de 27...28 de grade, iar cea minimă de 10...13 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Județul Iași

Se mențin prevederile „Planului de restricții în alimentarea cu apă pentru piscicultură - treapta II la următoarele folosințe:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași - r. Miletin, acumulare Hălceni.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui care se alimentează cu apă brută pentru populație și industrie din acumularea Solești;

- treapta III - pentru S.C. AQUAVAS S.A. Vaslui – Sucursala Vaslui care se alimentează cu apa brută pentru populatie și industrie din acumularea Pușcași.

DIRECȚIA COMUNICARE ȘI DIGITALIZARE